നാലര പതിറ്റാണ്ടിനുശേഷം ഒരു ഉമ്മയും മകനും കണ്നിറയെ കണ്ടു ശാസ്താംകോട്ട കാത്തിരിപ്പ് ചുളിവുകള് വീഴ്ത്തിയ മുഖം സന്തോഷവും വാത്സല്യവും സമ്മേളിച്ച അപൂര്വവികാരത്താല് വിടര്ന്നു. വിറയാര്ന്ന വിരലുകള് തന്നോളം വലുതായ, മുടിയിഴകള് നരച്ച രൂപത്തെ ചേര്ത്തുപിടിച്ചു. ആനന്ദാശ്രുക്കള് പൊഴിച്ച കണ്ണുകള് ഓര്മയിലെ രൂപം ചികഞ്ഞെടുത്ത് എന്തൊക്കെയോ പരതി. നാലുപതിറ്റാണ്ടിലേറെയായി അനുഭവിക്കാനാകാതെ പോയ ഉമ്മയുടെ സ്നേഹച്ചൂടിലും വികാരവായ്പിലും ആ മകന് അലിഞ്ഞു. മൈനാഗപ്പള്ളി വേങ്ങ കാരാളിമുക്ക് പടനിലത്ത് തെക്കതില് വീട്ടില് ഫാത്തിമബീവി 91യുടെയും മകന് സജാദ് തങ്ങളുടെയും അപൂര്വ സമാഗമമാണ് കൂടിനിന്നവര്ക്കും ആനന്ദക്കാഴ്ച സമ്മാനിച്ചത്. 46 വര്ഷത്തെ കാത്തിരിപ്പിനൊടുവിലാണ് ഇരുവരും നേരില് കാണുന്നത്. എന്നെങ്കിലും തിരികെയെത്തുമെന്നു കരുതിയ മകന് മുന്നില് വന്നുനിന്നപ്പോള് ദൈവത്തോട് നന്ദി പറയുകയായിരുന്നു ഫാത്തിമ ബീവി. മകനെ ചേര്ത്തുപിടിച്ച് അവര് മുഖത്ത് വാത്സല്യചുംബനമേകി. ഉമ്മയുടെ നെറുകയില് മകന്റെയും സ്നേഹചുംബനം. പിന്നെ മധുരം പങ്കുവയ്ക്കലായി. തൊണ്ണൂറിന്റെ നിറവിലും മകന് നാലാംവയസ്സില് കാണിച്ച കുസൃതിത്തരങ്ങള് അമ്മമനസ്സ് ഓര്ത്തെടുത്തു പങ്കുവച്ചു.കുടുംബവീടിന്റെ മുറ്റത്ത് ഉമ്മയും സഹോദരങ്ങളും സജാദ് തങ്ങളെ വാരിപ്പുണരുന്ന കാഴ്ചയും കൂടിനിന്നവരുടെ ഹൃദയം കവര്ന്നു. ഉമ്മയുടെയും മകന്റെയും സമാഗമം മാധ്യമങ്ങളില് വാര്ത്തയായതോടെ വന് സ്വീകരണമാണ് സജാദ് തങ്ങള്ക്കായി നാട്ടുകാര് ഒരുക്കിയത്. വൈകിട്ട് അഞ്ചിന് ബന്ധുക്കളോടൊപ്പം നേത്രാവതി എക്സ്പ്രസില് കരുനാഗപ്പള്ളിയില് എത്തിയ സജാദിനെ കാറില് വേങ്ങയില് എത്തിച്ചശേഷം കാല്നടയായി ആഘോഷത്തോടെയാണ് വീട്ടിലേക്ക് ആനയിച്ചത്. സെറ്റ് സാരിയുടുത്ത സ്ത്രീകളും ജനപ്രതിനിധികളും പൊതുപ്രവര്ത്തകരും നാട്ടുകാരും ഉള്പ്പെടെ സംഗമത്തിന് സാക്ഷിയായി. ഒരു ലക്ഷ്യവുമില്ലാതെ കഴിഞ്ഞ നാലുപതിറ്റാണ്ടിലെ ജീവിതം നഷ്ടമായെന്നായിരുന്നു നാട്ടുകാരുടെ സ്വീകരണം കണ്ടപ്പോള് സജാദിന്റെ പ്രതികരണം.1971ല് 19ാം വയസ്സില് ഗള്ഫിലേക്കു പോയ സജാദ് തങ്ങള് 1976ല് നാട്ടില്വന്ന് മടങ്ങിയെങ്കിലും പിന്നീട് ഒരു വിവരവുമില്ലായിരുന്നു. നടി റാണി ചന്ദ്ര ഉള്പ്പെടെ മരിച്ച വിമാനാപകടത്തില് സജാദും ഉള്പ്പെട്ടിട്ടുണ്ടെന്നായിരുന്നു കുടുംബാംഗങ്ങള് കരുതിയത്. പിന്നീട് സുഹൃത്തായ സുധാകരനാണ് മരിച്ചതെന്ന വിവരം ലഭിച്ചെങ്കിലും സജാദിനെക്കുറിച്ച് വിവരമൊന്നും ലഭിച്ചില്ല. മുംബൈയിലെ സോഷ്യല് ആന്ഡ് ഇവാഞ്ചലിക്കല് അസോസിയേഷന് ഫോര് ലൗ സീല് ആശ്രമത്തിലെ പ്രവര്ത്തകരുടെ ഇടപെടലാണ് നാട്ടിലേക്കു മടങ്ങാന് തുണയായത്.